amanoisuno/poet huggingface dataset:
偶游白渡懷劉九 陳藻
心隨飛鳥過寒沙，兩岸沿江曲又斜。便有隻船乘月渡，都無五里到君家。
寄劉九 陳藻
一生閉門不結交，彙緣遇我如同胞。年年客裏故人多，飲水逢君朱顔酡。鵲去鳩來有空屋，牝乳雛飛無啄粟。香火飄零甘死休，無辜憐我兄遭戮。暗中魑魅籍姓名，我有朋儔等不足。十事上心九事忘，一日囘首千日長。誰登百丈嶺，我到鍾山傍。登堂拜丘嫂，携手戲諸郎。諸郎挽衣幼女親，汝母磊落如吾人。哀我若見韓氏孤，敬我寧知蘇子貧。吁嗟尺布謠，空道天屬真。
寄劉八 陳藻
六度封書向小孤，一度逢人寄書無。劉郎嗔我無短吟，素書百紙難論心。我愛劉郎可無詩，劉郎愛客還笞兒。我爲父執倍其年，見我呼兄挾渠賢。撥棄勿復陳，對君吟此身。憶昔在桂堂，瘧鬼罹我殃。世情疎客病，移我君家床。兒女不辭勞，僕妾何憚忙。秋風黄葉飛，明燈藥爐傍。我身何日殞，此念何時忘。丘嫂晚歲歸，敬我如小郎。他年山下結吾廬，朝暮往來摩白鬚。我抱子，君抱孫，却使相敘爲弟昆。
黄石還漁溪寄劉九四首  其一 陳藻
孤青湖外幾時歸，想極吟孤落月知。身似南飛烏與鵲，歸來何處不相思。
黄石還漁溪寄劉九四首  其二 陳藻
多少人家好弟兄，不堪閨婦似吹笙。十年再拜如丘嫂，更盡劉郎故舊情。
黄石還漁溪寄劉九四首  其三 陳藻
老去今秋迹轉孤，憐君幼女似童烏。窮通何事關渠甚，便問明朝有試無。
黄石還漁溪寄劉九四首  其四 陳藻
南北東西語別頻，白頭何計作比隣。便留久客如前度，無暇長年作主人。
久不得劉九書因題寄之 陳藻
劉郎蹤跡若爲疎，蟹井山前似里閭。少小麻風今半愈，長成項疾喜全除。豐年誰與嘗新稻，吉日因知仄舊廬。何事別君纔百里，可堪終歲斷來書。
重山論易贈吳叔達 陳藻
似汝論三易，何人閲五車。白頭長作侶，黄石即爲家。
丹井懷叔達 陳藻
喜稱吾子賦，羞道少年時。別去休論易，愁來欲寄詩。夕陽書不到，殘月夢相隨。晚歲傷心事，松峬獨語誰。
憑欄 陳藻
少壯營營正苦心，憑欄況味不如今。如今飯散憑欄立，一本寒枯木在林。
桂堂秋夜 陳藻
熒熒燈火臨書卷，續續蛙聲入桂林。背後曲肱眠小子，床頭酌酒服玄參。
題劉氏翠微亭 陳藻
舊屋紅蕖外，新亭綠樹傍。江晴孤棹見，雨近衆山藏。學圃未成趣，催詩何太忙。他年多橘柚，此地一瀟湘。
誦少陵詩集 陳藻
麻鞋奔走杜陵翁，卧盡風帆雨驛中。天也不愁窮餓殺，年年催促要詩工。
福州城北吳氏新樓之作 陳藻
千山匼匝繞三山，盡屬危樓一覷間。雲漢星辰誰道遠，鄰家花木不容慳。憑欄要取西湖盡，落葉尤宜朔吹寒。況是先生莊列輩，眼高人境幾層看。
過黄州訪東坡雪堂遺跡擬作 陳藻
謫來誰作久長居，便擬明朝歸舊廬。誦遍離騷情不已，讀殘鵩賦恨如初。斯翁直是憂黎庶，到處仍看似里閭。父老無人堪問訊，黄昏立馬轉躊躇。
寓居 陳藻
到處情親即寓居，從他相狎又相疎。年衰骨肉多埋土，身賤交朋少寄書。萬象去來無了日，一元開闔不關渠。逢人問我今何在，寥落空山誦子虛。
述懷 陳藻
病身四十未妻孥，墟墓那堪兩世孤。
蟹井 陳藻
此山鼇不動，此井蟹如何。小阜爲拳石，晴田看盡波。俯知雲障下，却放日輪過。一上一囘首，層層眼界多。
虎丘 陳藻
竹瘦門逾靜，樓高山太低。白煙青樹走，細雨大江迷。野水東西渡，園蔬上下畦。僧無城市去，岩有鬼神棲。
山中有感 陳藻
每看風月非人世，錯認江山是畫圖。誰解吟詩追李杜，何須涉海訪蓬壺。
城山偶題 陳藻
四天圍一地，濁少判清多。人氣翻相敵，無如俗物何。
漁溪西軒 陳藻
千尋好景羣峰起，一抹寒烟半壁留。日影漸高魚網曬，雨聲長響桔槔休。種麻賣布皆貧婦，伐蔗炊糖無末遊。狂客寂寥貪看月，初旬已看月如鈎。
紫瑞香三首  其一 陳藻
中開素粉笑濃霜，外带凝脂妬夕陽。縱有寒梅祇一色，暗香不似撲人香。
紫瑞香三首  其二 陳藻
無數枝頭簇簇葩，大枝直上細枝斜。商量開盡商量落，全要前花見後花。
紫瑞香三首  其三 陳藻
放蕊爭先見菊彫，逐花旋拆到桃夭。若爲耐久還柔脆，莫折仙枝本易摇。
丘叔喬七十生朝二首  其一 陳藻
人生七十爲稀有，强健如公有幾人。況是上元燈火夜，兒孫楚楚賀生辰。
丘叔喬七十生朝二首  其二 陳藻
大兒別有論文眼，樸實無他是次丁。長女嫁夫能儉約，小娘駡婿見財輕。
與宗上人同飲 陳藻
同年同月又同時，邂逅僧房把酒巵。五十年來未相識，鄰州兩舍賀生兒。
試後自題因送從弟敬之赴省 陳藻
銀袍二萬縱人多，筆誤無如鬼魅何。祇恐有司長莽鹵，那知昏病自蹉蛇。交遊解散文因怪，門戶誰興鬢欲皤。頼有阿連才思逸，乘槎好好上天河。
貧婦行 陳藻
故人身死妻貧病，買藥無錢留性命。半簞赤飯一盂蔬，對不能餐雙淚迸。阿官賣田妾未歸，稅在夫家田賣誰。鄉胥改割全隠匿，妾典衣裳空被追。零落生涯種片園，朝朝夜夜盜開門。鄰翁苦妾妾租客，客也無輸叫妾論。那更雙棺四缶灰，伐山博米圖葬埋。嗚呼豪强欺妾奪山去，不許鹽丁燃妾柴。十歲孤兒出縣庭，空手携狀投杳冥，黄堂走罷走使軿。文書送縣已三月，依舊含冤說我聽。
問太虛 陳藻
生前百事無如意，死後浮名總是空。剛把窮愁作題目，哦詩不要晚年工。
西窗晚眺 陳藻
兩年無事坐窗間，數盡西邊不老山。薄暮忽迷雲與樹，驚來乍見別峰巒。
海口吟 陳藻
按圖自古無人到，二百年來戶口添。架屋上山成市井，張官近海課魚鹽。估客趁潮撐米入，沒人忍凍采蠔粘。仲尼有廟塵誰掃，寺觀崢嶸香火嚴。
和林子望二絕  其一 陳藻
勸君莫要嘆無官，門廕何如自致難。誰肯宦途爲第二，玉階好好唱名還。
和林子望二絕  其二 陳藻
勸君莫要嘆無官，幸有田園在故山。滿室清風滿林月，人生何事勝於閒。
劉五十丈生日 陳藻
與君他語自差殊，獨愛交財是丈夫。願見年年生日會，老來活計尚關渠。
雲菴覓詩 陳藻
百級危階上翠巒，四邊山色自低環。海鄉無限蕭條景，收到樓前是美觀。
一古一律賀嬾翁宏仲七十  其一 陳藻
醵飲高堂慶古希，名存寔是節常儀。百篇自號嬾翁詩，一句誰吟持侑巵。我見前程多險巇，朝聞夕可寧不怡。健如此叟更待時，黄金散盡呼來歸。
一古一律賀嬾翁宏仲七十  其二 陳藻
當年嗽卧丈人家，鼓笛村村改歲華。選肉必多儲胃腎，忌鮮緣不啗魚蝦。閨房德義談雖切，事業身窮報自賒。肺疾晚侵誰是主，看君七十更寒些。
次子望肯堂之什 陳藻
酒樽開處是陽春，有屋休論舊與新。才子綠袍能賦詠，乃翁青冢亦精神。人心多向醒時僞，情話無如醉後真。莫要孟光同遯去，急須榮祿奉偏親。
陳叔盥兩惠詩以一首謝 陳藻
休要逢人誦六經，紅泉往事已凋零。向來未壞恭王壁，到處閒摇普化鈴。幾歲寒窗頭也白，兩篇新什眼空青。還鄉舊識多農賈，那得柴門自掩扃。
穀城山下作 陳藻
遠來便見兩山睽，一大隆高一小低。及到近看如合璧，壺公祗與穀城齊。
城山讀書 陳藻
雨響泉流樂不如，月明松柏勝旌旟。誰能五十猶勤苦，祗向山間受用書。
送年 陳藻
一味清貧好送年，堪嗟柴炭買無錢。生涯幸與干戈遠，不管天明聽雨眠。
秋雨 陳藻
早禾收罷晚禾青，再插秧開滿眼成。誰道秋風專肅殺，依然四月雨中行。
林若愚七十 陳藻
思我從網山，問道紅泉市。託翁自漁溪，餉我百餘里。數窮初值變，巢穴夜焚毀。我恰還君家，曉霜失行李。君家一物無，宦學吾請已。艱難全信義，勉强圖終始。三載客招提，饋遺無廢弛。薄莫聞叩門，奔走勞僕使。先生顧之笑，以我匹子美。他時誓作銘，自送此老死。新春方七十，行步追鹿豕。犀斜宿草多，惆悵餘一紀。幸有活頭顱，見君松竹比。屈伸隨變化，貧富休悲喜。人生飽諳曆，熟識興衰理。身佚心鎮愚，千歲焉用彼。
網山先生諱日寄綺伯 陳藻
先生一去三十年，蘋藻聊修諱日虔。雌劍忽尋雄劍逝，恰恰歲暮吾無錢。乃知毫髮有造化，此禮終與吾毋緣。人生損益固常理，韓門仍被流俗牽。鳳毛辭采非不美，再拜焚香符水前。驅邪院中諸將吏，或書或畫縱橫縣。網山有靈應大笑，安得師友尚流傳。
三教 陳藻
枉費工夫是學仙，聖門妙處與僧傳。百年合死千年贅，一物都無萬物全。
贈叔嘉叔平劉丈 陳藻
木槽壓油三石餘，半爲燈火半煮蔬。上山伐柴五十束，九分賣錢一燒肉。等閑八月舉場歸，早禾囷畢晚禾稀。道行願見國人肥，高才久屈當奮飛。萬一主司仍見遺，課奴種麥家相宜。老夫借屋蓄妻兒，寂寥慣便亦何悲。
丘德基七十 陳藻
斯翁千歲也何愁，七十真堪賀禮修。多少人間貧病客，不貪天地久相留。
賀丘子從遷居 陳藻
老夫昨者亦遷居，只是他人借屋廬。道義交親無罣礙，妻孥慮遠自嗟吁。迺翁能殖千金去，令子均分甲第餘。醉卧市心年月久，南橋依舊賦歸歟。
賀子永爲令郎醮婦 陳藻
咿呀喝擔禮筵開，無物聊堪表下懷。天遣腐儒人事省，三冬不放一錢來。
將有遠行走筆效江西體贈叔嘉 陳藻
我非無伴侶，少壯皆黄泉。獨我成小巫，何人呼大禪。有時欲覽月，誰與爲飛仙。萌芽一二輩，世俗輒變遷。之子略可語，猶之火未燃。淮浙有同調，已辦青鞋錢。
適武林入延平界作 陳藻
人烟隨山窟，家家自生理。木杪插秧青，泉流仙杵起。開邊憶漢皇，航海通南鄙。黄昏更不愁，客舍連甍美。
建劍風土 陳藻
瞰水比連閣，開山上下廬。四時篁有笋，兩岸鱔多魚。白苧男抽剝，新絲女捲舒。吾曹嗟跋涉，不合早看書。
除夜過延平書所見 陳藻
東家兒婦試新衣，西家殘織方下機。東家宰牲嫌不肥，西家呼兒去采薇。欲掩不掩留半扉，等彼良人心依依。小兒出門看落暉，平章去時霜未晞。須臾忽見扁舟飛，雙槳掝破清漣漪。抖擻裙兒牽兒上釣磯，手掩蓬鬢漸覺面生輝。遽呼良人何來遲，稅苗更管中限違，且買豚肩連夜歸。
過蓋竹祠 陳藻
人心有想自然靈，夢寐之間兆眹成。蓋竹山前英惠廟，暗中贏得四方名。
至浦城界聞武林失火而還 陳藻
幾年要入武林遊，今日中塗却罷休。剩得紀行詩數首，前途有便是良謀。
新村阻水 陳藻
前途聞火整裝回，又向新村值水災。縱道人生爲客好，這般風味稍關懷。
看船 陳藻
迅步如何却放遲，貪看船子下灘奇。身貧也守垂堂戒，自覺年高命未知。
由建陽抵浦城界遂歸崇下 陳藻
臨溪行盡却穿山，山盡依然出水間。崇下不貪歸去近，最憐山水要環看。
浙漕不成還勉諸同行 陳藻
此去相期泰茹連，歸來鄉舉賽登天。秋風少壯猶堪想，人閙何由識老顛。
擬別爲浙江之行 陳藻
兩浙彙緣未，聊窮福建回。雪鹽晞黑土，朱李細黄梅。男子皆强鬭，村姑亦嬾腮。在家無活計，此路欠芒鞋。
歸入古田界作 陳藻
步步谿山勝，橋亭建劍風。土宜辭荔子，村塢盡油桐。南店炊初滑，西舟石漸窮。豈知旬日外，便訪去時蹤。
同行歸急困倦不能詩 陳藻
行李放遲遲，周遭好拾詩。歸程催我急，脚力與神疲。來往成虛費，科名未有期。流傳堪膾炙，造物不相虧。
觀漁船水碓有感 陳藻
水淋槽滿舂應響，人降槎登網自沉。萬事低昂惟兩勢，乾坤闔闢箇中尋。
建劍板橋之什 陳藻
數里一板橋，亭欄各清楚。長亭且百間，頻憇忘羈旅。人道賁乾坤，溪山失其阻。莊生達未充，無梁思太古。行行降復登，川廣湍流聚。急下看飛船，髣髴聞端午。
適武林途中作 陳藻
道途奔走固然非，閒坐真空度歲時。誰解胸中無窒礙，兩隨造化不相譏。
道中酒壚 陳藻
千村亭榭酒旗揚，收盡山光與水光。風物到來城郭閙，杖頭隨處去休忙。
夜宿溪館偶成 陳藻
世間多福是行人，到處風光屬此身。戲效堯夫吟數首，芒鞋楮蓋不知貧。
夜宿延平水東二首  其一 陳藻
晚向溪西岸上行，溪東一带水爲城。兩山相距能多少，聽盡傍邊叫賣聲。
夜宿延平水東二首  其二 陳藻
浮橋暫拆阻狂瀾，懶問津船趁往還。雙劍廟前酤酒喫，水西燈火水東看。
山泉 陳藻
山山迸出細泉流，更瀉高峰瀑布幽。盡入大溪灘石裏，古今翻覆幾人舟。
建劍途中即事 陳藻
山化千般障，田敷百級階。林杉森似戟，灘水叫如雷。蔬笋常供膳，雞魚間有盃。吾鄉多食物，女慕白粳來。
田家婦 陳藻
蒔秧郎婿晚歸來，白面勻粧是乃妻。笑說福唐風俗惡，一田夫婦兩身泥。
過建劍書所聞見 陳藻
日夜灘聲急，相忘不閙人。兒孫猶棄水，農圃各文身。眼出平洋豁，眉逢大雨顰。谿藏山脇裏，遶水每逡巡。
過建劍飲食 陳藻
賣食鮮雖少，開酤賤却醇。不知天地裏，何處享全珍。
早下蓬嶺 陳藻
烟雲深裏日攀躋，嶺上宵眠雨電低。清曉携筇遵下路，高峰對面與胸齊。
過江山作 陳藻
疊疊青山相送迎，遶溪幽樹萬蜩嗚。我來場屋無聲字，也在神仙洞裏行。
自哂 陳藻
自小何曾識帝鄉，姓名却挂武林廂。祝融今歲爲災甚，亦費貲糧奔走忙。
看潮 陳藻
何處飛來白鷺多，潮頭已減數分□。西旋衝却東流散，陣陣將軍引戰過。
重陽臨安舟中作 陳藻
小船獨坐看平洋，歷歷登高舊事長。戲把此身觀變化，今年無酒過重陽。
到平江遇雨次日見元鼎揚丈 陳藻
此來便擬見揚雄，席帽那堪走雨中。漫刺修成還自袖，高門許入不能通。姓名多謝曾相問，糧屨從今未解窮。孟子休須嗔樂克，無車只等日輪東。
贈揚元鼎 陳藻
老泉早別閩中去，君在姑蘇臺下生。每見鄉閭新到客，便尋香火舊來情。百年念祖心田孝，一種論文眼力明。歲晚已無場屋累，古書真味勝浮名。
平江清明書所聞見 陳藻
早插綠楊簷外去，晚携黄胖杖頭歸。富者幾家貧者衆，年年漸見賞人稀。
平江課賦待試混補蕭中立見之有相憐色因成四韻 陳藻
吾鄉猶自哂吾徒，易道東來話得無。幸有蔡邕過爨下，獨憐賈島作原夫。昌黎俗筆何曾短，永叔文衡不到輸。多少科名成底事，聊安飄泊老江湖。
鄭簿約飲不赴以詩謝之 陳藻
浪遊人到北，佳節日穹南。多謝棲鸞意，相期汎蟻酣。桃源迷去路，玉麈失清談。寄語鄭莊驛，難逃負約慚。
寄叔嘉叔平 陳藻
秋暮家書到武林，平江臘盡未聞音。兒添一巽還三艮，詩賦雙魚抵萬金。故國桃花應爛漫，北天梅蕊尚沉吟。橋門待補行新令，早趣行裝慰老心。
讀李翰林詩 陳藻
杜陵尊酒罕相逢，舉世誰堪入此公。莫怪篇篇吟婦女，別無人物與形容。
鄭主簿宅看雪訪梅聽僧撫琴偶成四韻倩蕭中立書之 陳藻
鵝毛散亂三朝雪，烏帽沾濡六出花。梅吐萬枝香滿室，桐聽幾曲興乘槎。蓬萊借問仙仇覽，人世何妨醉釋迦。騷客平生揮字拙，蕭郎爲我走龍蛇。
呼盧 陳藻
年少相看百慮無，纔過旅邸便呼盧。熱中更不知行李，却把黄粱付老夫。
賦京口蘇園 陳藻
揚子江邊犬吠村，蘇公宅畔蝶遊園。滄波對景標層塔，野市逃喧植外樊。亭榭高低隨卉木，門庭光彩屬兒孫。本朝名相青氈在，傍築書齋細討論。
十月一日毗陵作 陳藻
聽得常州多菜色，到來市井亦安然。今朝正值焦糟節，車馬翩翩上墓田。
題東湖林氏所居 陳藻
遠來東望見門牆，到後西看不見洋。四面近山圍遶密，卜居如此合綿長。
平江送連亨叟赴省 陳藻
吾廬元在亮功坊，祖母東街家姓張。舅翁官小先富强，有子破蕩開書堂。我隨表伯學文章，忽然好怪不好常。走師月魚舍莆陽，三山士子厭我狂。避我談吐如簸糠，北郭先君吳諱驤。姨弟余入京朝行，惟此二人見科場。期我前列每參商，面嗔考官識未長。我因隨老客他鄉，一錢亦欠真空囊。君出鳳池遊上庠，長洲適值日同房。我憶東街往事詳，得君情話勝瓊漿。百盃飲我何以償，欲餞一醉難賒嘗。雖然旅困顔無光，狂言欲發藉激昂。自矜到此亦可傷，末篇聽我送行裝。臨軒策試亮陰妨，首擢南宮丹桂芳。奉常格法經先揚，亞魁誰賦非君當。占牌前引歸騎忙，藍袍色映萱草蒼。美人二八宮樣粧，閥閲貴盛金多藏。愛君坦腹羲之床，紅紬扇鼓迎新郎。我還盡糶簞食糧，賽君痛飲尋歌娼。莫學淺夫唾肥羊，傲岸賀客峻門牆。
冬至寄行甫騰叔 陳藻
江浙羈棲怕雪霜，早年聽得晚年嘗。生涯敗意多諳歷，節序隨緣少感傷。鴨肉餛飩看土俗，糯丸麻汁阻家鄉。二千里外尋君話，今日那堪各一方。
贈王叔平 陳藻
龜山與我說於潛，忽向平江問酒帘。何日龜山山下坐，共談江浙擘蠔粘。
贈蕭中立 陳藻
相逢知己向非無，木未逢春一樣枯。雙眼如君今有力，困窮那得到狂夫。
平江臘月廿五夜作 陳藻
昨日宰豬家祭竈，今宵洗豆俗爲糜。燔柴夾水明如晝，截竹當階爆禦魑。故國賽還新歲願，老翁回憶幼年時。才高命薄天相戲，我亦剛腸不肯悲。
除夜寄妻叔劉丈 陳藻
一自鄰居十二年，幾番爲客更從前。入同飲酒柴爐畔，出看呼盧竹爆邊。鼓吹兒童隨處閙，庖厨烟火幾家眠。今宵莫恨輕離別，此地蹉跎豈偶然。
元日平江作 陳藻
草粿京糰要賀年，玉融風俗不同天。元正卯醉長洲市，又憶浮家厭海鮮。
寄叔廣 陳藻
君在於潛未語歸，姑蘇我到事多違。母衰妹弱那能幹，婦拙兒頑孰可依。海近一天風漠漠，朔寒兩地雪霏霏。行裝稍辦還家急，年少應須慕虎闈。
平江送王騰叔 陳藻
交情早已有何蕃，爲我揚聲梁楚間。秋暮姑蘇身自到，春來行李處猶難。十年爲客思親切，一第從人奏凱還。莫笑衰翁頻鑷鬢，雕蟲更擬入賢關。
別平江揚元鼎二首  其一 陳藻
染指鼀羹有子雲，乃能留客話皇墳。不知造化何慳甚，遣出平江要別君。
別平江揚元鼎二首  其二 陳藻
黄菊來時正遶籬，真柑續到蟹偏肥。嘗罷河豚歸楫動，消梅初熟柳花飛。
壬戌重午於潛李氏作 陳藻
我來於潛縣，知有老聃族。王氣歇唐家，孫支散幽谷。居然多仕版，壁列登科錄。生兒皆可愛，大小芝蘭馥。大者初試歸，兩眼如明燭。小者纔讀書，應對機鋒速。他鄉客重午，菖蒲隨飲俗。老去卧家山，如夢開詩牘。
土風 陳藻
錢塘直出過長洲，質直都無俗太浮。路入餘杭昌化境，土風淳樸似閩甌。
道中戲嘲朱叔緯 陳藻
畏日在征途，心涼不知苦。青山千百態，相契無相忤。芒鞋有至貴，道眼開方睹。行行遂吾性，萬物與同祖。殺雞固不忍，從衆那得阻。嫩菜送香粳，頗覺清肺腑。同游自疎懶，共飯何嗔怒。
詠快活三首  其一 陳藻
客舍寒窗月色明，紙衾展罷睡縱橫。傍人正是無聊景，怪我狂呼快活聲。
詠快活三首  其二 陳藻
小船密坐頸難伸，盡是饑寒不遇身。快活幾聲天地裏，相看疑我是顛人。
詠快活三首  其三 陳藻
武林試罷過仙霞，行路崎嶇各憶家。怪問老夫何所喜，飄摇飛舞似楊花。
歸入福建界作 陳藻
行旅名雖惡，遊山興亦深。酒無官榷價，松有道傍陰。鵝鴨谿谿浴，蜩蟬樹樹吟。逍遥儔侶怪，駡我失常心。
甲子應舉 陳藻
場屋悠悠四十年，這回弄鏡已華顛。也知枯木春稀到，却想寒灰火復燃。高尚難攀生有累，往來莫厭喜隨緣。傷心自是離鄉客，幾度因歸上墓田。
子從生兒席上作 陳藻
我身如浮雲，出入無程期。別君夫與婦，戲約歸來時。夫問婦何娠，我卜生男兒。出房拜阿姑，我得酣酒巵。遊脫城山屐，香聞漁市炊。雖無童僕遣，若有音信知。回思一紀先，君吟弄瓦詩。亦開滿月筵，我行適值之。親交信有緣，飲啄主者誰。前言成讖兆，笑訝因陳詞。詩法久無辭，請繼關雎爲。十九成數終，陰偶配陽奇。晉文在外還，霸業一朝基。伉儷今幾秋，倒指恰如茲。造化安排生，必也非凡兒。
與景晦 陳藻
鄉閭好事喜人傳，聞說當初賦斷弦。得暇灌花花造化，有方種藥藥神仙。忽看脚下相隨處，又是人間別樣天。數畝南園誰更管，任他荒草欲平肩。
丘叔喬八十 陳藻
樂欲永千年，愁難禁一夕。大家於此且貪生，八十孩兒題向額。今朝門下慶相符，坐有繡衣爲上客。況乎二弟古稀餘，左酬右勸皆精力。阿婆纔小三五秋，卜婚日者神無敵。燈火鰲山弧矢晨，姓名往往登仙籍。借問人間見幾多，答云造化慳斯席。
丘子中生日 陳藻
名卿先達陳君舉，年將三十登州補。袖中有啟謝主文，爲緣場屋新推許。斯翁自小學雕蟲，性情樸直浮誰語。旗鈴絕不到門庭，却有兒郎能戰取。高名前日掛縣庠，引此壽觴來獻父。莫嫌小勝未當論，知是敘封初步武。
中元連宿竹園劉叔嘉宅 陳藻
朝朝風雨過中元，已熟之禾未易存。正是忙時人却暇，且偷佳節倒芳尊。
仲秋過盧北山子俞嘗新醖作 陳藻
白秫新收釀得紅，洗鍋吹火煮油葱。莫嫌傾出清和濁，勝是嘗來辣且濃。
過盧北山 陳藻
西成課罷赴羣居，中路誰家倦憇予。恰見主人方早起，簷前觀我所爲書。
盧子俞幼孫晬日 陳藻
我與良翁似有緣，命名與述戰龍天。事忙不記垂弧旦，恰到渠家遇晬筵。
小除過盧子俞作 陳藻
今夜人間是小除，歸途迂曲訪君居。村深事簡携杯外，閒把詩篇細卷舒。
賀劉叔猷爲用甫納婦 陳藻
生平小我一全干，十五字問揚雄難。納幣孟冬猶丱角，記得迎長方祀冠。倒指新春五十七，先春女嫁男婚畢。采真園裏東風回，主公無事花添色。少貧嗟我老更貧，塵累何時是了人。況且郎君賦語神，使我見兒祗欲嗔。
百丈書懷寄丘子深 陳藻
離騷休唱逐臣愁，此曲思君可寄不。百歲都來如過客，一生大半似幽囚。那堪泣玉空懷寶，剛道雕蟲勝飯牛。山館無聊春睡美，日高丈五正蒙頭。
紅泉明日還福清作 陳藻
獨坐無聊日已西，忽經蒜嶺過漁溪。一枝何處空歸去，却整行裝羨鳥栖。
誦中庸 陳藻
端把中庸誦一篇，眼前神物頓森然。塵埃掃盡無他慮，儘管高樓自在眠。
梅 陳藻
野水橋邊幾樹梅，歲寒款款向人開。精神別带陽春到，造化勻分臘月來。滿眼松筠皆臭味，一天霜雪是胚胎。看花遠地身還老，買屋何年手自栽。
城山 陳藻
雲霧成佳景，天明又幾回。忽携詩句入，別放畫圖開。遠樹沉如立，行歌去似來。小舡衝雨過，高柳接湖栽。月自孤青月，臺呼怪石臺。故園無夢想，近擬築巖隈。
壺山二首  其一 陳藻
萬古凌空孤拄軒，百年那得此身存。醉醒欲掃雲開眼，興逸誰歸月掩門。走遍莆陽隨處有，遊觀天下見人論。細瞻五岳神來舍，旁聳諸山勢更尊。
壺山二首  其二 陳藻
遠看顛狂近轉迷，有才老死便幽棲。咄嗟萬里雲彌合，昏黑孤城日正西。北極河通千澗近，中央天接兩傍低。頓令病眼還蘇醒，誰向他山更品題。
虎溪 陳藻
四圍山木合，百磴屋簷重。古穴成幽井，疎林散曉峰。響泉那更月，啼鳥此無冬。臺上朝朝看，天邊處處供。
過延平書懷 陳藻
幾程便要買歸舟，身在延平已倦遊。但有菜羹供祭禮，人生何必到融州。
紀夢 陳藻
自從弱冠爲游子，玉融丹井壺山市。哦詩不用著工夫，已謫牂牁四千里。柳侯未五十，羅池作刺史。翰苑失詞華，蛟龍怨泥滓。我今四十貧無官，六合飄零到融水。來時三宿柳城村，再拜前賢我如此。才卑何怨嗟，且述西征始。奔走豈吾心，跬步思桑梓。江右湖湘抵桂林，青山爭獻雙眸美。青山縱好興不生，萬斛羈愁懷抱裏。夜長正好夢，征夫何早起。合眼見故鄉，開眼知行李。交朋無恨別，親戚常孔邇。天明同登途，薄暮共棲止。一更春酒熟，街頭逢伯氏。二更桑麻園，仲氏談生理。三更四更，平時往還人，見我早歸呼我喜。五更茅店寒，鄰鷄振吾耳。忽驚身在竹床眠，天外七閩何處是，隻淚汪汪沾布被。
過臨川懷劉氏弟兄 陳藻
臨川幾日到長沙，聞道黔南路更賒。行見一村籬落好，誰家此住憶君家。
過新喻 陳藻
四顧茫茫水接天，遠山如卧白雲邊。馬頭忽看孤峰起，錯喜鄉關是目前。
宿衡陽 陳藻
一見行人一下車，行人都說異鄉居。別來閩嶺三千里，夜宿衡陽夢寄書。
自哂 陳藻
且安愚分住天涯，休問明朝買馬回。濠上有人留此老，去年不到異鄉來。
題清暉樓 陳藻
茲樓名郡郭，何處別林泉。一水遥通蜀，千崖利插天。鸕鷀晴舞雪，桑柘月生烟。欲醉囊羞澀，愁看度兩年。
融州西樓望山 陳藻
西樓門外數峰青，合看芙蓉展看屏。回首東郊晴日出，千人躍馬上天庭。
融州除夜寄福清劉九兄 陳藻
臘月牂牁三十日，相思覓句上譙樓。遥知今夜柴爐會，說我無家更遠遊。
題融州城樓 陳藻
除却譙樓環廨舍，蕭條市井客懷悲。高高下下山無數，淺淺深深江有時。大布紅裙猺女著，半規白扇野人持。城中昨夜亡羊豕，聞得誰家虎入籬。
融州望鄉 陳藻
故國來來八十程，登樓迷却桂州城。望鄉不分千山隔，上趁金烏日裏行。
東樓夜望 陳藻
愁來無酒話無人，明月樓中萬里身。說與長江流水去，汝今穿海入吾閩。
客中書事 陳藻
千載蠻風尚有存，此來聞見不堪論。豬膏澤髮湘南婦，牛勃塗門嶺右村。行客下床調瘴藥，吏人抱甕灌蔬園。豈無佳麗堪娛目，別有淒涼只斷魂。
秋雨 陳藻
梅花五鼓城頭角，吹向愁人枕前落。一聲心膽碎無餘，三聲兩聲那更作。天明起坐壁爲鄰，簷外垂垂秋雨脚。雨脚强，鬢毛弱，若爲一滴白幾莖，縱使赤松猶老却。
冬日 陳藻
冬日何曾短，寒更有許長。紅爐那作伴，白髮早還鄉。舊酒誰賒飲，新詩自寫藏。故人思不見，獨遶野梅香。
冬日融州絕句 陳藻
四隻漁船叩板木，幾家茅屋長兒孫。天寒水淺江成路，地僻人稀郭賽村。
東寧初夏得叔達書自都下來言去秋與鄉薦尋聞下第想就試上庠賦詩寄之 陳藻
天涯無伴只思渠，知在杭州有故廬。閩嶺秋空翔一鶚，融江夏日煮雙魚。合看髫齕登科去，却有髭鬚落第初。大學好還元祐體，松峬莫便賦歸歟。
余融州生日 陳藻
牂牁相遇說長年，一在公堂一洞天。清遠使君黄石老，西周柱史混元仙。
春日 陳藻
獨上譙樓日一迴，春風桃李滿城開。狂夫欲語無人聽，呼取閑雲共酒盃。
融州東樓 陳藻
燈火無蠻市，江山遶暗城。漁舟關柝響，野燒日頭生。雨闊千村暝，天高一月行。夜樓多好景，都不礙陰晴。
別融州 陳藻
兩年爲客憶鄉關，樽酒何時別此間。今日移舟出城市，多情却戀眼中山。
謁羅池廟 陳藻
平生不作羅池夢，今日還來謁柳祠。忽憶故人曾得句，鬼神先我七年知。
真仙洞 陳藻
洞裏清溪可泛舟，入觀洞府出高丘。老聃尸解今還在，黄帝生前有此不。滴乳解添無數巧，携燈何用不曾幽。乾坤自大人身小，拳石空中作勝遊。
寄吳提幹 陳藻
不見河南二十年，若爲再拜畫堂前。來尋八桂瓜期滿，歸訪蒼梧蓮幕遷。幸對夫人如母在，喜看令子似公賢。府僚共約黄花去，業已還鄉種薄田。
別王司法 陳藻
維舟江岸偶相鄰，還與吾翁是故人。顔貌不知今日改，姓名方記舊時親。少年壯筆生應貴，白髮青衫今尚貧。一笑羊城聊適意，明朝話別兩酸辛。
題靜江 陳藻
桂林多洞府，疑是館群仙。四野皆平地，千峰直上天。
舟行 陳藻
衆流江漸闊，百怪石如生。錯聽人聲閙，空岩答槳鳴。
過桂平 陳藻
嶺南太半尚鴻荒，城壁空堅草莽長。忽到潯州江上飲，喜他風物近吾鄉。
過象州 陳藻
都無一物作生涯，坊巷蕭條有幾家。料得寒梅應悵恨，滿城開作寂寥花。
過海豐 陳藻
梅花結子已紅青，歸路猶愁一月程。忽聽兒音鄉語熟，不知方到海豐城。
除夜憶福清塘東諸友 陳藻
去年除夜作吟思，除夜今年久別離。幸喜此身貧却健，柴爐更隔一年期。
喜次漳浦 陳藻
江灘已過瘴烟收，野象逢人自縮頭。官路十程如砥去，舉杯先賀到漳州。
次韻林子衡惡夢之什 陳藻
昔人賡詩不賡韻，韻恐不與事相關。後人未得詩中趣，賡得韻來誇甚難。相逢索我一夢吟，我欲可以呈孔顔。若要夜間無惡夢，朝朝心鏡好頻看。
憎吏行 陳藻
人逢胥吏面，唾欲擣其胸。傷哉彼何罪，造化生蛇蟲。田宅世無有，妻孥腹屢空。人家詞訟起，踴躍時命通。天性本懷惡，煎熬仍怕窮。得錢即歡喜，道理那能公。州府珍寶饋，縣官筵席供。吏贓黥且死，州縣多寬容。三尺既虛設，民冤訴高穹。高穹不垂耳，官吏屋俱豐。
訟田行 陳藻
樂軒世俗文不工，場屋此生難遭逢。百年餓死真可惜，人命只在田畝中。遠行直到西融州，客裝收拾來歸休。江灘象窟百無憂，却陷人心危險頭。海上曾琚本亭戶，日在公門騁詞訴。下鄉老嫗何大娘，小郎遺業孤女當。主婚老嫗貪聘資，將女嫁與曾琚兒。女將三十年及格，依法賣田何所疑。樂軒信己因信人，豈識兩家俱不仁。曾琚文約只要錢，錢被何偷反訟田。牙緋縣宰坐縣亭，官是堂除豈不精。老胥代判爲縱橫，知縣依書那得平。却監媒人宋五九，備錢還我錢何有。提點八州刑獄使，重念八州冤曲事。許人越訴榜通衢，有狀不禁攔軺車。軺車曉出平旦歸，千人百人周四圍。車中呼入使者笑，觀感人多涕沾衣。笑者笑何意，吾不聰明渠不至。感者泣何爲，赴愬容易殊曩時。文書山積難稽考，胥吏依前顔色好。樂軒辭說如直弦，外臺判下不改前。州府監錢何嫗還，吏人掌客生艱難。因循六十日，公事無了畢。胥徒去復來，索酒需財食。樂軒一片杞菊懷，遂令奔走生塵埃。春雨吹散春風回，奇花異奔相迎開。百千阿堵何足道，嗚呼何媼豈人哉。叱散胥徒吾不取，抱琴橫膝眠空齋。
阿凡初冠覓詩 陳藻
後人猶識前賢子，祇是迺翁文字行。爲報阿凡今既冠，莫教只託網山名。
愁夢 陳藻
天作閒愁催我老，夜長猶自怕天明。日中料想先成夢，白上髭鬚數十莖。
戲題宏仲飲亭酒肆 陳藻
老去雖貧有酒壚，秫田自種暫時沽。閨中不解爲慳婦，猶問劉郎燕客無。
黄檗香爐峰 陳藻
黄檗寺前猶突兀，祖師塔外別安排。香爐好是中央小，無數峰巒拱揖來。
叔達及第書走筆答之 陳藻
君在臨安落第時，我從融水寄君詩。君歸莆陽爲薦首，我到漁溪餞君酒。龍飛唱第才俊多，健筆如君非甲科。終然學問有知己，姓名不記今卑矣。人靈世上如豺虎，我行厄運遭其侮。白頭膠膝變須臾，一面那知深肺腑。書報青山七月還，開書已覺開愁顔。何時七月聽君話，話我年來路轉囏。
擬卜居 陳藻
向來爲客愛塘村，幾度天邊入夢魂。恰到塘村心已懶，不知何處立柴門。
冬日南谷讀書 陳藻
列岫開平野，修牆隠密林。暗泉聞雨響，寒日覺冬深。眼底孤村近，雲邊小樹侵。何須錢買屋，空寺足閑吟。
夜行偶成 陳藻
脚踏橫塘外氏村，忽瞻北極動歸魂。貧姑生理凋零盡，八十無兒住此門。
汝永寓大湖以歲歉還舍邂逅喜能爲具賦詩贈之 陳藻
不到蓬窗恰一年，空村作客遇饑還。相逢喜有三餐色，況是烹魚送酒船。
次韻吳推官見贈經理達翁家事之什 陳藻
紅泉風俗如鄒魯，易合西華數載盟。莫把肝腸隨世變，常分儋石作人情。哦詩豈詫文章好，立教先須義利明。戲問苦廬余子畏，論交何重與何輕。
別舅氏 陳藻
表裏真容拜跪妨，老夫拱揖謾焚香。凋盡雙親一輩行，兩世能留獨渭陽。劣甥今年七十五，花甲戊辰先戊午。若非相見皆貧苦，多少壚邊好歌舞。
贈故鄉人 陳藻
我家已破出他鄉，如連如卓方阜昌。豈料囊金隨後散，一齊開鋪鬻文章。我今濱死祗如許，二友猶堪望軒翥。從頭借問向來誰，十室九人非舊主。
憶母 陳藻
蕭小八娘棄我去，我生方始十三年。如今七十零單五，生死途分竟杳然。
客中夏夜即事 陳藻
上綴珠璣爲屋蓋，旁堆翡翠作屏風。醉翁不見身貧賤，卧向凉飈清露中。
久爲塵事關懷因成一絕 陳藻
讀書得趣是神仙，未若神仙斷火烟。解把老夫埋俗窟，多時不放上青天。
戲簡宏仲劉九丈 陳藻
明月無長好，晴空有晦時。君家那與我，頭白似新知。
丙子秋作 陳藻
今年時雨即時暘，用向田園每恰當。刈者不愁耕者喜，似曾真宰與商量。
戲贈叔嘉 陳藻
七夕劉郎開小筵，細君重九病方痊。如何依舊煩纖手，伏枕呻吟到冬首。乃知貴骨真柔弱，老夫此語非諧謔。劉郎他日有公厨，節序無憂恣行樂。
憫劉家竹 陳藻
陳生將五十，無地堪栽竹。丈人門逕深，兩面千竿綠。營營不好事，終日眉峰蹙。二氣豈相宜，此君覺塵俗。琅玕訴失所，願作陶家菊。頼有徐卿兒，往往知忘肉。
別蔡伯畛 陳藻
我本三山城下居，誰人共讀艾軒書。固無田宅堪歸老，縱有文章適見疎。黄石出門多俊逸，白頭似子去鄉閭。六經正說終茫昧，不遣吾儕意氣舒。
客中懷劉九 陳藻
丘嫂貧中出駡言，途窮非負昔時恩。柴爐夜雨思君處，歸共柴壚笑語喧。
贈蒙中 陳藻
田園尚少隠居難，場屋勞勞未得官。有酒羨君無一事，餘糧猶足散孤寒。
讀史偶作二首  其一 陳藻
千夫合作一賢人，合數賢人是聖神。莫道眼前無孔子，一身散作萬千身。
讀史偶作二首  其二 陳藻
由來識後技無他，江左人材氣象豪。道理明時身自俯，見聞溢處趾空高。
病眼寄子中 陳藻
連朝黑雨暫晴時，山抹浮雲似畫眉。貪看須臾成底相，不堪病眼怕風吹。
絕交贈伯已二首  其一 陳藻
忙忙終日暫談玄，便聽閨房惡駡傳。郎壻已灰題柱志，親闈曾教斷機賢。
絕交贈伯已二首  其二 陳藻
我讀人間饑死書，君歸市肆有錙銖。未聞良婦嗔嘉客，分遣由來造化殊。
獨宿贈伯已 陳藻
獨宿空齋夜雨流，對床無味不如休。論文似汝相逢少，又被塵埃鋪席囚。
值事有感懷漁溪丘德基 陳藻
紛紛場屋士，聞見是空虛。此老何曾學，高懷却有書。對人惟靜默，有飯即安居。說到榮華事，生平不計渠。
姚晉卿溪閣行 陳藻
南院觀溪心已清，縈紆更上閣中行。西窗車馬市橋橫，東窗遠山雲霧生。日斜沙石淺可數，半夜轟雷驅猛雨。農圃嘈嘈春水高，誰得身閒延客歌。醉後下階齊拍手，長株矮樹排花柳。主人更要雙眸寬，去年拄杖尋長安。一行一處狂呼去，日日芳園大如許。買地此多直幾金，千屏萬障爲牆堵。西湖覽畢歸興忙，川無大小人相羊。清風明月淛江有，酒廉魚賤輸吾鄉。
丘景運生孫叔南生子戲贈以詩二首  其一 陳藻
齒序逢君我在前，小兒學語舌初便。如君未是生孫早，若比他人晚數年。
丘景運生孫叔南生子戲贈以詩二首  其二 陳藻
兩人鄉曲是同年，行坐相推日月先。莫道丘公孫是女，林郎初畫洗兒錢。
北風 陳藻
田園移主只丘墳，他邑浮家每斷魂。又向隣州爲客久，北風終夜夢柴門。
悼網山 陳藻
福清一半海爲田，創邑今垂五百年。傖蠻世革儒風起，西塘生在網山前。介夫凜凜松筠操，月魚識解文章到。黄檗休誇十二峰，烏窠白嶼空餐過。
早梅開後寒日暗天各穿百孔於杖頭欲放一時之野眼戲題絕句跋其後 陳藻
夢中只是醒時魂，到老無他學著言。好句特然生夢裏，醒時却費斧斤痕。
試黜寄余景仁 陳藻
六經不合窮稍深，入場下筆無知音。吐辭從實理從是，誰肯暮途生悔心。臨漳推官韙我筆，累舉悞疑當第一。夜光暗擲那有知，羣兒久處誰相識。
冬日贈宏仲 陳藻
愛君方始卜鄰居，君又移家二里餘。日裏苦無時刻到，人情便覺往來疎。風霜今歲携盃幾，淮淛明年解纜初。兄嫂恩多因怨我，語言雖惡敢嗔渠。
題黄子正昜軒 陳藻
買屋移居已歷年，北偏破漏更新椽。忽於瓦下得昜字，鑄在小刀殊駭然。主人懽喜檢玉篇，昜也音揚飛也箋。儒生例作飛揚想，符瑞壯之心益堅。中間整頓安書案，此物携來呈我看。神扶頃刻聰明開，便解卜君門戶換。文形上下分兩刀，刀字成三意如何。昔人曾解三刀夢，果把一麾時命遭。正形五畫爲五馬，馬字依稀昜字寫。屋成一百六十秋，來歷無從詢鐵冶。漁溪市中多學者，舉業棄之如土苴。吟詩白日費工夫，勸君自此知趨舍。山水仙鄉出人物，課書雖少多簪紱。黄生雙眼自超奇，莫遜此刀持待兒。大書闊榜爲昜軒，我更分毫細討論。名場變易須容易，不到艱難過禹門。
和琴薰閣 陳藻
閣倚琴薰誦子虛，果然少壯入鄉書。未遊唐殿哦詩句，且把牙弦卧海隅。有據論文須博浩，無根話性合驅除。擢犀拔象塵埃裏，把出重看是捷途。
賀仲雨斗門 陳藻
濯錦江邊唱絕强，孤青和者亦夔襄。歷年雖久地相遠，在寢豈止升渠堂。縱能帖石防頹岸，隨寓幽居供賞翫。何如是處斗門雄，莆壤萬農生贊歎。莊周笑我機械深，夏王見我須賞音。莫道白頭猶未遇，等勞一片活人心。
東林春晚作 陳藻
團欒四面山，我住一山裏。相距能幾何，開方祗百里。日月出東西，星辰運終始。雲霞千萬狀，烟雨無窮美。誰云天體大，仰看全於此。窮儒治生計，富盛誰與擬。新晴麻麥秀，擁戴峰巒起。牡丹芍藥歇，春意濃未已。野花悉力開，白者真珠比。薔薇及寶相，爭鬭何綺靡。藩籬成障幕，村墟化城市。世上豈寂寥，俯仰昧斯旨。芙蕖開欲來，黄菊日可指。寒梅即艮卦，爲魁向年底。循環無了日，物物從頭理。康寧不相放，卧病爾爲爾。
平步樓 陳藻
主翁面貌不堪誇，却是書中意味華。因地成樓平似陟，開林見樹直仍斜。竟日清幽來佛寺，有時問答覺人家。厭隨權勢貪情話，算殺肥雞愧滿車。
劉騂子初冠勉以詩 陳藻
汝爺十五初裹頭，桂堂讀書從我遊。汝今裹頭恰十五，兩載東林就規矩。我身只是前時命，汝家歲久無衰盛。族人快活羨汝爺，汝又勝爺好情性。瑩徹溫柔好性情，更須奮筆趨前程。苦思入神方得句，才如諸舅豈無甥。
叔嘉叔平既斬衰祝之以詩 陳藻
大兒年十四，三五不知八。源流於其母，造化保太察。小兒十歲周，松竹不知對。吾休置奴婢，天遣供井碓。我昔訓童多，虛受人家怨。愚智暗中分，何以償渠願。怪我自生兒，寒窗仍未睹。親朋責我苛，誨之非莽鹵。易教委虛談，過庭祗取笑。誰將蝴蜨飛，勒作秋蟬叫。迺舅久從游，村巫語又聽。身死欲葬埋，發掘安可憑。兩世太平山，此墓何人主。有房既分派，無息堪應舉。農商攀不及，矧乃君子儒。生前聊爾爾，沒後真卑污。他日主我喪，通經得兩郎。試之以巨創，整整到大祥。願汝且康健，送我歸山崗。
貧病 陳藻
正圖奔走救寒饑，喘嗽那堪力已疲。意是無錢休買藥，情知有命不求醫。舊恩莫報空懷念，新識相逢淡更宜。多少貧交書畀我，觸來又得一篇詩。
李氏園 陳藻
開方數畝地，委曲多門牆。咫尺闤闠間，縈带谿山傍。入巷見顔子，簞瓢想淒涼。變化若夢中，忽成摩詰莊。主人華副實，好遊心不荒。引水灌花木，築牆收稻粱。六月無暑氣，池臺足徜徉。日斜留客浴，清浄如寶坊。迥迥過天象，艷艷流坤光。暫來吟未到，留歸作者囊。
試黜題盧子俞所居 陳藻
門外冬青八九株，去去株間各丈餘。晚禾翦穗上囷儲，黄藁堆兼綠葉居。老夫晨出觀道腴，摧筇邐迤來東廬。世界在前君悟歟，饑寒火宅飽華胥。主人慰我下鄉書，謝之養生祗業儒。雖然鄰酒欠錢沽，粥飯可以供朝晡。四壁雖然一物無，半年聚稈爲薪芻。但愁賦稅吏追呼，鞭撻白丁省限踰。
歛石堂頭有老夫善排遣之語因答以詩 陳藻
本來無悶可消除，生死窮通一任渠。若到于今更排遣，讀書何處是工夫。
伯溫索詩賀令姊夫生朝 陳藻
一生開讀度殘年，糾者勞勞與辦錢。恰似叢林充化士，歷多世態得真禪。忽教衰老親題疏，也且低垂敢自賢。隨順却遭開眼白，屈伸誰識草經玄。官催租賦鞭笞急，家乏憔蘇色語煎。節序酒殽雖可廢，妻孥溝壑恐將填。不成底事空歸去，別問良媒解倒懸。樂內太深顔氏子，生朝索賀郭郎篇。
謝丘伯已送酒芋 陳藻
二劉兄弟雖可語，其如斛面已尖量。天差一婦各監係，跬步不容越隄防。羨餘置産晨夕忙，老夫押花亦歸疆。縉紳意態生堂堂，苞苴來往堪嗟傷。僕夫方遣邸音到，疾足追回他送將。跏趺禪伯坐高堂，棒喝驚人宗旨揚。東家小兒迪功郎，羞茶饋乳分名香。先生方寸古書藏，有時夜半開晶光。溫故知新滋味長，欲傳對面無承當。蹲鴟三十新酒芳，忽然餉我非世常。何以報之愧空囊，百尺竿頭與翺翔。男牽女挽細君狂，不放逍遥隨老莊。
聽雨 陳藻
逋負關心糴穀償，麥苗準擬貼春糧。連宵不寢聽微雨，錯喜簷花滴數行。
元夕同社衆携燈上山謁神祠 陳藻
城中簫鼓閙鰲山，燈火千村別一般。今夕崔嵬行樂處，向時模倣仰頭看。
聞雷 陳藻
先春三日已聞雷，驅得長空一雨來。莫問陰陽今失序，磽園且喜趁犁開。
壽山種柑命名學圃 陳藻
數畝崎嶇带寺傍，水頹沙石古來荒。住山有道神通現，學圃成蹊鬼魅藏。每隔歲華留碩果，早從春事媚幽香。黄橙綠橘真堪詠，勝是長年引興長。
題林仲雨皦日庵 陳藻
詩仙庵未作，與我話庵名。素髮來爲客，朱甍始落成。變風情性語，皦日死生盟。君老身猶健，雌埋一劍橫。
用余子畏韻其詩有警句云若知瓦礫真成道便覺珠璣不屬君 陳藻
少長城闉老一村，平生好語不曾聞。百年馬鬣空埋我，三載鼇頭更祝君。幸有鄰僧分隙地，豈無座主識雄文。須臾忍死携筇立，更看崢嶸足躡雲。
聽吳畢聞講杜詩今夕行因效釋子偈體成一絕 陳藻
春秋皆貶事無褒，莊子思之意若何。下筆便爲齊物論，大家命酒且高歌。
幽景 陳藻
山海吾鄉備，移供不厭餐。恰如行建劍，幽景享多般。
次韵回叔經 陳藻
從來剽竊爲場屋，直是無繇識古書。屈指罕能官顯達，到頭剩得腹空虛。君今身計非謀祿，地有人耕免荷鋤。高適學詩年更晚，才名何患不相如。
喜雨 陳藻
年登猶藉米船通，去歲那堪一大凶。人死多因饑後疫，秧焦爭值北來風。晴空又似驕陽起，罄室誰支此患重。甘雨連朝雖未洽，蒔田漸喜澤邊農。
詠陳和伯母墳嘉禾芝草甘露之祥 陳藻
慕親五十歎姚虞，况是行年六十餘。方執母喪啼若孺，雖居禫制飯猶蔬。天存屋漏人純孝，曉到墳頭暮倚廬。芝草嘉禾甘露應，少爲嫠婦解生雛。
除夕 陳藻
歲晚民貧百物廉，無錢堪買亦何嫌。聊將送酒呼鄰客，淺飲三杯不用添。
盧北山元夕 陳藻
社屋相忘鼓笛鳴，空村步月興堪乘。何須更要鰲山立，野燒天邊勝看燈。
遇事有感 陳藻
命薄世仍貧，如何避苦辛。姓名聞有我，忠信話無人。哭死堪多舊，論交笑一新。聖經誰可愛，場屋散天真。
橫江亭 陳藻
東注流求日本波，西吞金翅玉融河。好開亭館延三益，橫截江潮看萬艘。此是人烟生巨海，莫辭鮮食送新醪。網山勝處名賢迹，隔水相迎立兩坡。
剪春羅 陳藻
隨時宮女逐流波，尚有精魂在處多。待到百花零落盡，從頭子細剪春羅。
送郭定夫 陳藻
相看無可分，遠適無可餞。但向主人家，杯酒時同燕。交緣何太淺，春風方識面。子行歸有期，我老魂將變。後會信難思，雖在殊州縣。史遷南北遊，值我鄉邦彥。話間及死生，亦足知深眷。石城伴梅福，共祝天和練。
送張謙父往潭州 陳藻
八卦重來夢一周，人生更得幾年浮。看君矍鑠猶堪展，似我龍鍾只合休。淮廣早供詞峽興，湖湘留與鬢霜遊。還鄉試問同庚客，剩有頭顱話舊否。
書懷奉簡張謙父 陳藻
浮家官道傍，日夕逢佳客。無錢可用丹，有眼非開白。今春寧遠遁，往歲多慚色。一飯不能酬，饑來祗乞食。才華張八老，老昧幽居僻。邂逅出新醅，慇懃如舊識。燒笋美鮮嘗，買羊甘貴直。畦蔬遶舍生，園果亦堪摘。看君雖貧士，與我同庚袠。夫何造物偏，格我强其力。
贈余子畏 陳藻
相識紅泉舊日多，年年地上漸消磨。眼青好我今無幾，頭白逢君喜若何。縱道索居無伴侶，却能默悟自雄豪。細君掃去床書怒，笑答爲儒合詆訶。
子畏惠詩用韻酬之 陳藻
老慵祗合在雞羣，變化那能慕海鵾。壯歲親朋多死別，窮途造化與生存。欲尋衣食愁無路，却被妻孥怨少恩。健筆期君今落第，相賙未得剩空論。
送蔡伯畛往潮州四首  其一 陳藻
迎侍雖然勝左遷，戀鄉畢竟怕離筵。讀書不合能譏佛，罰向潮州住幾年。
送蔡伯畛往潮州四首  其二 陳藻
聽說漳南象窟間，如今行路不愁難。黄茅青草無人處，多有軒亭好卸鞍。
送蔡伯畛往潮州四首  其三 陳藻
似我生男父合貧，腰斤嶺上解求薪。君今有子爲官去，何憚携家踏路塵。
送蔡伯畛往潮州四首  其四 陳藻
向來一夢兆孤青，還記伶俜過驛亭。今日此行非昨日，他時歸騎相掀騰。
問吳叔經病 陳藻
向來風月已傷多，誰料中身更被魔。萱草別非資灌溉，桐音何事不純和。人倫自古無娼妓，世態憑渠暫笑歌。若是此身能解脫，掃除藥餌病消磨。
贈高待聘 陳藻
待聘先生二十六，弟子滿堂脩幾束。下床一麵月幾千，有客市廛錢別錄。爲兒不誦杞菊篇，舉筯欠魚須要肉。老夫弱冠奇一秋，飄零來問君平卜。先生稱我有雋才，滿縣青矜皆拭目。一日僅能赴三飯，折簡叩扉知幾幅。今夜酒移明夜醉，凌晨乞展黄昏速。四邊延我入師席，席則有餘身不足。高子行年已若干，更度四期心從欲。月錢祗直曉點心，薪蔬盡此携兒畜。抱書誰肯訪吾門，看君有是猶霑祿。井泉比舊百倍深，汲人綆短無麻續。時去技精分愈窮，時來淺學難逃福。販商射利偶贏餘，便詫巧謀能潤屋。莫待黄金當散時，舟車到處遭顛覆。
龍嶼偶作 陳藻
年少彎弓中鵠心，到頭衰暮也沉沉。有機悟道書篇嬾，無事關懷睡思深。跋扈笑非當日態，低回靜向此山吟。撥來自有洪纖韻，牙是天工我是琴。
夢故人 陳藻
死生休道隔幽明，夢裹相看話舊情。幻出他誰真面目，莫教總是自心成。
黄景詠七十 陳藻
我纔弱冠出鄉閭，日漸回頭舊迹疎。惟有鄉閭才德士，記在心胸如記書。老來乍作龍門客，臭味訝君多似渠。講論前輩三數公，果然少壯皆羣居。因話隆興乾道事，恍惚此身棲故廬。迺知場屋非巨網，却放鯤鯨爲逸魚。不得浮名須得壽，人爵何如天爵有。談禪會意一二言，遣興成詩千百首。氣清形瘦力不羸，緩步登臨快如走。夕陽曉雞神愈健，端坐縱談誰解糾。今春七十休計年，此是神仙人識否。生平但看神仙手，何曾把錢弄升斗。
黄景詠夫婦七十 陳藻
身形清且瘦，乾坤一竿竹。欺雪可千年，必壽先五福。易道古難全，陽九配陰六。先後期月間，唱隨來相逐。夫天君職閒，婦地臣勞服。觴詠恣優游，生理閨房熟。今春古稀會，元夜增和淑。二老出勸酬，笑談相往復。織女戲牛郎，輟耕歸辟穀。仙翁答王母，蟠桃真勝肉。
薌巒 陳藻
香山白樂天，香草荆屈平。釋氏定而慧，道家直且清。儒臣司燮理，至治薰神明。不然岩谷間，亦作蘭茝馨。郁郁若沉水，茫茫夷島生。人從韓壽徒，去就焉知輕。詎如賢達門，氣類全精誠。鮑肆不肯入，結交皆羣英。男以芳自持，女以烈主盟。時雖付衰歿，久亦騰褒旌。自古葬枯骨，阿誰埋令聲。所以薌巒上，遺芬始崢嶸。一字可爲謚，雙魂無愧情。寧馨把仙桂，已在月中行。迤邐銜雞舌，筆花對長檠。紫薇引當坐，紅藥歡相迎。
送郭定夫往江西二首  其一 陳藻
去年誤作送君詩，却又論文得幾時。今日溪邊成話別，榮歸早赴北堂期。
送郭定夫往江西二首  其二 陳藻
石城少府自公餘，拄笏看山問老夫。向道封胡羣從宅，馮生不到食魚無。
送黄欽之赴廣州鹽稅三首  其一 陳藻
地氣周遭逐處流，五羊漸已似中州。海風吹斷山無瘴，炎月何妨作宦遊。
送黄欽之赴廣州鹽稅三首  其二 陳藻
莫嫌征稅太喧卑，尺蠖將伸用屈爲。好趁江西趨召命，此詩兼送入京時。
送黄欽之赴廣州鹽稅三首  其三 陳藻
一族名家叔度孫，同時入嶺五華軒。使臺帥閫終須到，官職高低且暫論。
謝丘子中惠詩 陳藻
高叟生來五十年，方知弄筆學詩篇。此翁甲子才奇一，吟詠看看到適邊。
寄黄景詠 陳藻
仙翁早歲學吾鄉，我到衰年客仞牆。柳下和風今有惠，江西詩派又傳黄。幽居衆仰仁山靜，默坐身回佛日光。人世大都如夢覺，雖然如夢話難忘。
暮秋閏月平步樓口占 陳藻
恰已論心四十秋，朱顔化作素絲頭。種田有穫須知足，應物無貪亦寡尤。浮世欲回殘夢未，男兒休管讀書否。任他門戶隨時變，尊酒相逢且勸酬。
西軒罷齋暫別先後進諸友 陳藻
菜羹脫粟布襴衫，酒肉隨時亦飽酣。生理傍人那得見，泉源在我久彌甘。此身可是陶成器，來學須教青出藍。若要參禪垂一問，也勝削髮禮瞿曇。
顔伯溫生日席上口占 陳藻
今日開筵賀始生，來年今日辦西行。後年壁挂登科記，今日人看指姓名。
送穀准羊肩賀伯溫 陳藻
曲江宴罷注官旋，親舊肥家有酒舡。我老學農雖未遂，穀分一石准羊肩。
西宮中夜聞紡聲 陳藻
半夜俄聞踏紡車，鄰人如此解勤家。東奔西走方來憇，驚覺真知何處邪。
別林肅翁 陳藻
滿懷裝貨出門前，多寡相酬應世緣。取友無他惟會理，逢僧祇此是談禪。樂生箇裏真慚愧，用向稠中足裹纏。便謝化工分付足，莫言行李去蕭然。
讀東坡玉糝詩因成一絕續去年芋莖羹後寄丘林陳三友 陳藻
味有酥陀出自天，芋成玉糝却同然。此羹若使東坡見，尤怪枯莖化得偏。
六月望夜紀飲 陳藻
年老聊依年少遊，月圓庭上似中秋。舉杯問月爭多少，一度猶行甲子周。
贈許秀才 陳藻
祖工儷句集刊行，業販儒書乃父能。莫恥向人傭作字，世禆文教後須興。
寄楊南仲 陳藻
君思家世質，云此閨閭華。我知財貨裏，自出人驕奢。先翁非勤儉，安能美生涯。兒郎不鼓舞，造化無萌芽。從今君已悟，拈骰入諠譁。結棚粧俚戲，達旦聽淫哇。
書子誨所寄詩後 陳藻
摇膝支頤體漸康，入門已作白家香。從今休傍官人俗，但向林泉呼二郎。
詠子誨門外荷花 陳藻
門外芙蓉未肯花，西風彌月露多華。我來爲客如相約，細沼同時十一葩。
朱叔清小樓謁名并詩 陳藻
望舒雖是月，借作此樓名。收爾萬家地，歸吾雙眼明。規模成巧小，景物散縱橫。人若無高見，虛空柱謾擎。
叔清留飲座上感懷 陳藻
十夜不相見，一見又如初。兄弟無人在，交朋却我餘。矢弧皆後挂，銘旐競先書。有酒堪留客，悲懷且掃除。
歲晚朱叔清樓上談詩話佛飲酒聽琴作 陳藻
歲晚家何處，因循未得歸。本無愁可遣，寧有佛堪依。翁子談佳句，郎君撫妙徽。剔燈聊共醉，明日又分飛。
謝余子京驤惠詩  其一 陳藻
晝同學歷夜觀星，壯日情親忽老成。莫恨異鄉相見少，一來人物一番更。
謝余子京驤惠詩  其二 陳藻
遠來無物示拳拳，到老生涯尚闕然。坐久但貪情話好，又勤雞黍費囊錢。
題吳景恬寫三傳正後 陳藻
乃翁催我傳春秋，及我書成已合眸。有子傳家何可憾，夜深燈火問東周。
謝王爾瞻爾中惠詩 陳藻
兄弟初年事網山，髭鬚未出正童顔。我方盛壯今羸老，多謝新詩敘舊懽。
久不到黄石故人相見多喜余紅顔吳世執友喻之霜柿謂其熟而將墜也 陳藻
年將四十客莆陽，丱角相看笑語長。今日生男行冠禮，老如霜柿又逢場。
謝余薦鴞聽易惠詩一首 陳藻
向得追隨父祖間，此來重結子孫懽。自嗟三世須臾見，不有餘生會遇難。詩社已收風月美，舉場祇用粃糠殘。百錢聊買時文看，容易如君直換官。
和林君作起叔梅詩韻 陳藻
林逋沒後幾星霜，苦要吟梅弄爝光。兩處湖光看共色，一家詩句嗅同香。花開再約談玄白，駑老那能逐乘黄。又恐來冬隨計吏，仙霞不管似羊腸。
劉躔父生男 陳藻
生來長誦老夫詩，那可無詩慶浴兒。得巽曾吟吟是讖，果然先偶次從奇。
賀叔嘉生日 陳藻
一子累輕婚事畢，如何學易已皤然。天無快活除君壽，任待皤然也百年。
賀劉直之值改官  其一 陳藻
公車五剡得京官，俗態營求有百端。但看樂昌劉令尹，了無一語汗人顔。
賀劉直之值改官  其二 陳藻
里人歡喜看榮歸，兩僕籃輿自有輝。勝在宦途無事業，但將裘馬詫輕肥。
賀劉直之值改官  其三 陳藻
少年場屋有程文，但見高才迥出羣。今日江邊看道骨，世人涵養罕如君。
賀劉直之值改官  其四 陳藻
日者紛紛步五星，諸儒言命亦相承。大人雙眼如明月，照出毫釐不肯憑。
賀丘煥翁南歸 陳藻
三十年前八桂歸，西江舡上每吟詩。迺翁收拾傳尤切，令子經從是果非。渡海却休賢季路，論文想勝謁羅池。此行況有如臯雉，藥裹拋來自畫眉。
劉公父新理花畦約賞菊因成樂軒行 陳藻
舊屋早易主，新椽辦無錢。帡幪託親友，蹉跎經歲年。碎累入安宅，隻身出隨緣。引腹挂蛛網，移簷餌羽鮮。所愧歷游賞，不勞携饌筵。美名吾敢僣，茂實衆推先。但名長樂郡，誰擬地行仙。玉融未遍眼，銀髮久垂肩。何況縣十二，欲周里數千。軒齋或寄寓，宿食輒留連。公父白日暇，後園清興牽。種花成趣易，席草覺情宣。犬雞交巷陌，風月自林泉。匼匝山圍野，晴明霞散天。紅萸把雖過，黄菊采猶憐。詠我昔文賦，泛渠今酒舡。
清暉行 陳藻
主翁不解飲，安事園池遊。從知蓮社侶，所樂在清修。我憶少壯日，未多禪悅優。獨醒對佳景，愁紋上眉頭。四方觀唱禮，文辭旨趣幽。我膝固不屈，彌陀暗相投。葉吹光亂轉，花覆實泉流。此外無國土，靜中反身求。湛然真賞妙，誰肯尋糟丘。
宿清暉 陳藻
禪家自古分人境，心地明時境始明。榕樾交陰牆內外，卉花散采路縱橫。築臺勾引江山入，鑿沼因緣萍藕清。好是炎天亭上宿，便爲凈土國中生。
經鉏 陳藻
兩間陋屋牓經鉏，經是心明鉏是蔬。種果始初花可翫，遶牆藤蔓實堪儲。若能棲止身爲鳳，何必奔馳食要魚。人見此間無五畝，誰知藝圃本寬舒。
過盧子俞 陳藻
番番留我殺雞多，老齒如今不奈何。本是年凶甘隔闊，論情非爲酒來過。
賀王嘉玉生日 陳藻
九袠初開二，鄉閭敬老成。今朝壽者出，明日聖人生。孫重勞昏嫁，奴猶課耨耕。乾坤無暫息，翁嫗合營營。
次韻林君則惠詩 陳藻
湖水當門四面山，旁羅書史坐中間。他人共我何曾有，造物於君本不慳。況是早教緣累少，便知晚與歲時閒。餘糧摸得鮮魚煮，大勝簞瓢陋巷顔。
感舊 陳藻
憶到渠來憶到渠，滿懷無限不刊書。獨行總是同行處，剩得長年剩得吁。
鄭汝則七十 陳藻
少壯同時事網山，幾人別後鬢能斑。古稀慙愧今餘四，君已平頭一醉歡。
贈陳伯融夫婦 陳藻
才子治春秋，推尋命氏由。果然佳偶遂，夫豈俗人猶。話自文章出，身從勤儉修。老夫歡喜見，舊與兩家遊。
辛巳大歉 陳藻
村村無米歲何堪，我到家家有酒酣。自昔略經三兩度，似今未見大生慚。
辛巳歲暮宴陸甥子由家 陳藻
吾妹嫁時狼狽甚，幸皆存活得年深。有男買屋棲遲喜，見舅開樽爛熳斟。歲值凶荒多餓死，我慚溫飽更酣吟。還鄉日少生難保，敢覬今番一話心。
辛巳歲晚上墳 陳藻
偶然空手出州城，薄有田園住福清。晚得次男陪筆硯，秋隨舉子省墳塋。過淮不擬成僧去，挂紙誰能接跡行。多少隴頭無祭祀，此來猶喜剩餘生。
嘆問塘東一二新舊 陳藻
數畝荒田不解耕，老年場屋又無成。更堪風雨飄摇甚，告放渠儂與養生。
閲世 陳藻
道理初從紙上求，因而處世得優游。于今但閲人間世，自有文章筆下流。
辛巳秋後訪盧子俞作 陳藻
本是吾鄉少富藏，五年亢旱太難當。麥苗俱盡村如洗，蔬芋全無市亦荒。笑我擬爲饑莩去，訪君那得酒肴嘗。更生一見真歡喜，忍聽他人尚絕糧。
食粥絕句贈盧震夫 陳藻
古甆大椀今無有，特地凶年洗出來。滿著十分牛乳粥，客思喫盡鬼神猜。
戒買墓石人 陳藻
盜拆鄰墳築己墳，價廉石大且輸君。莫教孫子無如我，自拆年時也易聞。
楞伽經 陳藻
若向他經義已詳，此難成句也何妨。昔人誤點經文會，更不回頭狥故常。
過桃枝嶺 陳藻
兒童嬉戲向比鄰，長見桃枝出郭人。七十五翁方過嶺，回頭舊事總成塵。
九峰過重陽  其一 陳藻
算來七十五重陽，無酒今朝對菊黄。記得蘇杭船上坐，一番醒眼詠詩章。
九峰過重陽  其二 陳藻
登高却是今最高，九峰寺上誦莊騷。茶話恰宜湯餠素，滿身風癢怕村醪。
謝鄭如之送酒初十日 陳藻
俗緣不許伴僧齋，錯喜重陽避酒杯。誰擬衰翁對衰菊，黄昏猶有白衣來。
謝九峰升坐相留 陳藻
重陽七日月當圓，高坐禪師祝萬年。夢裏五更聞齒錄，凡夫有罪是貪眠。
贈九峰老 陳藻
佛土仙家本一般，松菴海上住三山。三三演出奇峰九，生氣元來萃此間。
九峰僧房看山 陳藻
寺前寺後木彎環，殿裏莊嚴佛一般。衲子開窗還禮拜，生株何用巧彫殘。
九峰看菊 陳藻
平生尋菊未曾遭，直上成叢一丈高。幾處禪房驚老眼，滿堂佛像自森羅。
送陳智叔舍人赴召 陳藻
紫袍入手閏兩周，黄紙除書作郡侯。後薪莫訝還居上，巨魚直是能吞舟。蕭何乃知天下信，魯人祇道東家丘。到了公評難嫉忌，遠皆敬服近何尤。器識高明官令顯，羞作軟媚隨波流。膽略肯因權勢屈，事機果中日前籌。鴻飛似退正仙翼，不蓍不龜心有眸。兵形敵計何英識，胍絡豈從經外紬。友于根自惟孝發，論語尚書政所由。君於骨髓已先得，字是皮毛剝便投。强收老淚且分袂，情共斯文苑囿留。
吾鄉有李明府其伯子襟懷夐然世表某早知敬慕長誦諸人今老矣輒韻之以貽其子孫云 陳藻
廟食於莆李長者，變海爲田散郊野。福宜孫子百千年，家甲三山總文雁。西城一位京朝郎，官雖未顯善聲揚。伯曰孝純遵義方，潘安容貌心蒙莊。幼小摳趨父執時，挂口何曾聞是非。到了交遊如一日，肯學世情隨盛衰。我頭半白言稍傳，晚出要教識前賢。睽遠莫能修世契，擬將下筆無由緣。喜今有便歸鄉多，吾姪春中偏飲和。老去舊懷因稱敘，吉人與就幸如何。滿眼各爲君父子，誰憂平地起風波。
歲除僧寺看寫疏作 陳藻
元正祈禱萬千般，縱道聰明聽也難。料得鬼神應喜我，不曾投疏一相干。
首正有感二首  其一 陳藻
憶昔吾鄉入首正，衩衣街斷小書生。紫衫來去今無幾，恰似當年冠带行。
首正有感二首  其二 陳藻
聽說從前我未生，知書不許衩衣行。平時街上齊冠带，況是人間歲節更。
口占寄林子六 陳藻
日月相催不放遲，寄詩又是去年時。近來未省開懷否，還似從前尚皺眉。
寓故里大中寺值朱起蔡同宿數夜 陳藻
壯遊初到鄭公鄉，與子吟哦古佛旁。老去同時人死盡，那知來此話僧房。
上東山墳寄敬之弟 陳藻
東山零落古三丘，力薄那能抑得周。頼有阿連霑寸祿，我慚到老一來休。
癸未生朝躔父公父以酒殽而華其陋賦一絕 陳藻
家貧何敢話生朝，多謝開尊慰寂寥。要跡一盃辭不受，便需拙句作瓊瑶。
中秋 陳藻
詩書讀罷問耕牛，待得時來死便休。一带空村無潤屋，聊因社肉作中秋。
次韻源仲八丈日理之作 陳藻
眼中皆道境，牆內是君家。樂處元無盡，吾生任有涯。
賀四五姑七十 陳藻
壯歲貧而旅，無家可語歸。見多延酒饌，躬爲補裳衣。頭白諸親忝，心丹百事違。何堪持報德，但喜母年希。
艾軒老先生文集刊傳上以揄揚其問學下則得佛家以法布施之意前後數君子有是志而不果今日薄西山幸一見此喜成古風三篇以賀後來之有作者且述下悰云  其一 陳藻
老艾先生歿，駸駸四紀年。衣冠常嘆惜，文字合刊傳。東巒乃猶子，遺藁掇拾全。網山雖上足，無刀堪雕鎸。從遊今殆盡，錄藏多散捐。裔孫韙君應，發憤起收編。甲集且流布，俸微艱得錢。晚春題壁去，名姓輝藍田。製錦增廩給，乙丙尋踵前。搜羅必盈十，但祝君高遷。我老不可待，權輿已欣然。
艾軒老先生文集刊傳上以揄揚其問學下則得佛家以法布施之意前後數君子有是志而不果今日薄西山幸一見此喜成古風三篇以賀後來之有作者且述下悰云  其二 陳藻
夫子刪詩去，流年近二千。何人悟芣苢，此老獨遺筌。活鯉收入袖，化龍騎上僊。傍看休發問，無語堪相傳。假令託忠恕，投塊答僧禪。依前提出後，未誰知的然。給還上手契，各認落江田。
艾軒老先生文集刊傳上以揄揚其問學下則得佛家以法布施之意前後數君子有是志而不果今日薄西山幸一見此喜成古風三篇以賀後來之有作者且述下悰云  其三 陳藻
蚤歲過玉融，悟逢陳叔盥。曾待艾翁來，國風話長短。忽聽誦采蘋，玉川茶八椀。因入網山門，多舍莆陽館。今喜文集行，源流心事滿。頭顱七十六，見此抑何緩。百爲信有待，立志如君罕。良晤向三山，彙緣非偶款。
別林黄中帥湖南 陳藻
清秋緩轡馬如雲，論定忠邪黑白分。湘水傳呼新刺史，霸陵改觀舊將軍。平生孤節人難到，自此一番名愈聞。定有詔書催入覲，不勞下擔楚江濆。
漱石  其一 黄犖
撐空嶙峋一石古，呼水來作飛泉鳴。摩挲徙倚坐彌久，便欲老此巖之扃。
漱石  其二 黄犖
天然雲骨老巉巖，疑是飛來住此間。獨坐小窗聽夜雨，夢魂應不到康山。
臨終歌 鄒夢遇
嘉木扶疏兮，鳥鳴關關。暑風舒徐兮，庭中閒閒。起視天宇兮，浩乎虛澄。
臨終詩 王楙
平生不學口頭禪，脚踏實地性虛天。臨歸不用求纏裹，趁著帆風便上船。
題釣臺 舒杲
會心林木已成懽，登覽還知天地寬。莫訝釣臺有真贋，一潭秋月照人寒。
與孫自修祝和甫讀宛陵山谷詩 程永奇
孫君出宛陵，梅詩獨不喜。祝黄世通家，於此更訾毀。暇日扣我門，相與求正始。敢述過庭聞，用告二三子。節拍貴詳緩，言語戒浮靡。無因內金盤，遂厭古罍洗。無惑變徵聲，雅樂成逆耳。譬如學書人，牽率宗二米。一觀繇羲帖，棄走却千里。九方相神駿，肯與驪黄齒。紛紛稗官說，而昧洙泗理。世事難具陳，豈必在文士。不鼓無成虧，吾欲師昭氏。
聞考亭先師之訃時黨禁方嚴 程永奇
忽聞摧岱岳，吾黨更何依。歛枕看炊黍，登樓送落暉。祥麟傷史筆，山鳥怪儒衣。此道終難絕，他年有是非。
題耕隠卷 程永奇
山下巢雲夢亦清，隴頭耕雨綠蓑輕。時人共指龐居士，爲借農書一到城。
屯溪訪故人 程永奇
主人溪上宅，烏几屢曾憑。山直西南向，田分上下層。池鮮烹錦鯉，塘果致青菱。此去重陽近，遥岑共一登。
頌古五首  其一 釋如琰
示疾毗耶方丈，文殊亦難近傍。看來無藥可醫，只是忌口爲上。
頌古五首  其二 釋如琰
問處分明答處端，還同雙劍倚天寒。一從樓閣門開後，滿面慚惶無處安。
頌古五首  其三 釋如琰
蹉過跨門一機，昧却見成公案。子湖指處太親，直須急著眼看。
頌古五首  其四 釋如琰
夾嶠當年錯用心，貪他香餌被他擒。點頭三下無言說，水闊山遥恨轉深。
頌古五首  其五 釋如琰
趙州老漢熱心腸，一盞粗茶驗當行。回首路傍橋斷處，白蘋紅蓼映斜陽。
句  其一 余子畏
我合焚香夜深坐，等君頭白柳州來。
句  其二 余子畏
若知瓦礫真成道，便覺珠璣不屬君。
句  其三 余子畏
世多畏路嗟予怯，天有危機奈子何。